b'\n_START_ARTICLE_\nKierteisgalaksi\n_START_PARAGRAPH_\nKierteisgalaksi eli spiraaligalaksi on er\xc3\xa4s Hubblen luokittelun mukainen galaksityyppi, jonka silmiinpist\xc3\xa4vin ominaisuus on kierteinen rakenne. Kierregalaksille on ominaista sen py\xc3\xb6riminen; kaikki galaksin ymp\xc3\xa4rill\xc3\xa4 olevaat t\xc3\xa4hdet sek\xc3\xa4 kaasu- ja p\xc3\xb6lypilvet kiert\xc3\xa4v\xc3\xa4t galaksin keskustan ymp\xc3\xa4ri. Nyky\xc3\xa4\xc3\xa4n tunnetuista galakseista noin 35\xc2\xa0% on kierteisgalakseja. Kotigalaksimme Linnunrata on kierteisgalaksi.\n_START_SECTION_\nSynty\n_START_PARAGRAPH_\nUseimmat kierteisgalaksit ovat syntyneet hyvin varhaisessa vaiheessa maailmankaikkeuden ollessa vasta arviolta 500\xe2\x80\x931\xc2\xa0000 miljoonan vuoden ik\xc3\xa4inen. Maailmankaikkeuden rakenteessa oli pieni\xc3\xa4 ep\xc3\xa4tasaisuuksia, joista v\xc3\xa4hitellen kehittyi ainetiivistymi\xc3\xa4. Tiivistym\xc3\xa4t alkoivat kiert\xc3\xa4\xc3\xa4 itsens\xc3\xa4 ymp\xc3\xa4ri ja muuttuivat py\xc3\xb6rimistasolla oleviksi kiekkomaisiksi rakenteiksi. Samalla my\xc3\xb6s kiekon sis\xc3\xa4ll\xc3\xa4 aine alkoi tiivisty\xc3\xa4 vedyst\xc3\xa4 ja heliumista koostuviksi palloiksi, joissa alkoi fuusioreaktio. Ensimm\xc3\xa4iset galaksit ja t\xc3\xa4hdet olivat syntyneet._NEWLINE_On syyt\xc3\xa4 olettaa, ett\xc3\xa4 kaikki galaksit ovat olleet alun perin kierteisgalakseja. Elliptisten galaksien t\xc3\xa4htien kaoottiset kiertoradat ja ep\xc3\xa4s\xc3\xa4\xc3\xa4nn\xc3\xb6llisten galaksien h\xc3\xa4iriintynyt muoto viittaavat siihen, ett\xc3\xa4 ne ovat syntyneet kahden tai useamman galaksin vuorovaikutuksen seurauksena, jolloin t\xc3\xa4htien tasaiset kiertoradat ovat peruuttamattomasti muuttuneet. Esimerkiksi Linnunrata ja Andromedan galaksi tulevat t\xc3\xb6rm\xc3\xa4\xc3\xa4m\xc3\xa4\xc3\xa4n noin 3 miljardin vuoden kuluttua, jolloin ne todenn\xc3\xa4k\xc3\xb6isesti muodostavat suuren elliptisen galaksin.\n_START_SECTION_\nKierteisrakenteen synty\n_START_PARAGRAPH_\nKierteisrakenteen synnyn mekanismeja ei tunneta tarkasti, mutta useita teorioita on esitetty. Viel\xc3\xa4 t\xc3\xa4n\xc3\xa4k\xc3\xa4\xc3\xa4n p\xc3\xa4iv\xc3\xa4n\xc3\xa4 tutkijat eiv\xc3\xa4t ole p\xc3\xa4\xc3\xa4sseet yhteisymm\xc3\xa4rrykseen niiden syntymekanismista. Bertil Lindblad osoitti, etteiv\xc3\xa4t kierteishaarat voi olla erillisi\xc3\xa4 rakenteita: mik\xc3\xa4li n\xc3\xa4in olisi, haarat venyisiv\xc3\xa4t pian tiiviiksi sykkyr\xc3\xa4ksi ytimen ymp\xc3\xa4rille, sill\xc3\xa4 kiekon kierrosnopeus on sit\xc3\xa4 hitaampi, mit\xc3\xa4 kauempana ytimest\xc3\xa4 kiekon osa sijaitsee._NEWLINE_Kierteisgalaksien kierteishaarat ensimm\xc3\xa4isen\xc3\xa4 l\xc3\xb6yt\xc3\xa4nyt irlantilainen t\xc3\xa4htitieteilij\xc3\xa4 William Parsons purki turhautumisensa sanoiksi vuonna 1850:_NEWLINE_"Niin paljon kuin n\xc3\xa4iden outojen muotojen l\xc3\xb6yt\xc3\xa4minen kiihottaakin uteliaisuuttamme ja her\xc3\xa4tt\xc3\xa4\xc3\xa4 intensiivisen halun oppia jotain niist\xc3\xa4 laeista, jotka s\xc3\xa4\xc3\xa4telev\xc3\xa4t n\xc3\xa4it\xc3\xa4 ihmeellisi\xc3\xa4 rakennelmia, uskon, ettei meill\xc3\xa4 ole toistaiseksi mit\xc3\xa4\xc3\xa4n mahdollisuutta edes yritt\xc3\xa4\xc3\xa4 selitt\xc3\xa4\xc3\xa4 niit\xc3\xa4 uskottavasti" _NEWLINE_C. C. Lin ja Frank Shu esittiv\xc3\xa4t vuonna 1964 teorian, jonka mukaan kierteishaarat ovat itse asiassa t\xc3\xa4htien spiraalimaisia tiheysaaltoja. Se olettaa, ett\xc3\xa4 t\xc3\xa4hdet kiert\xc3\xa4v\xc3\xa4t galaksissa hiukan elliptisill\xc3\xa4 radoilla ja ett\xc3\xa4 kiertoratojen suunnat muuttuvat tasaisesti et\xc3\xa4isyyden kasvaessa keskustasta. T\xc3\xa4st\xc3\xa4 seuraa, ett\xc3\xa4 tietyill\xc3\xa4 alueilla t\xc3\xa4hdet ovat tihe\xc3\xa4mm\xc3\xa4ss\xc3\xa4 ja tietyill\xc3\xa4 taas harvemmassa. Tihe\xc3\xa4t ja siten kirkkaammat alueet n\xc3\xa4ytt\xc3\xa4v\xc3\xa4t kierteishaaroilta. T\xc3\xa4hdet eiv\xc3\xa4t siis olisi sidoksissa tiettyyn haaraan, vaan matkaavat niiden halki galaksin kiert\xc3\xa4ess\xc3\xa4.'